b"\n_START_ARTICLE_\nUni\xc4\x8devalno tabori\xc5\xa1\xc4\x8de Sobib\xc3\xb3r\n_START_PARAGRAPH_\nSobib\xc3\xb3r je bilo nacisti\xc4\x8dno uni\xc4\x8devalno tabori\xc5\xa1\xc4\x8de akcije Reinhard. Imenuje se po vasi v dana\xc5\xa1njem poljskem Lublinskem vojvodstvu, blizu katere je bilo zgrajeno tabori\xc5\xa1\xc4\x8de. V Sobibor so bili z \xc5\xbeeleznico prepeljani Judje, ve\xc4\x8dinoma judovski sovjetski vojni ujetniki in verjetno Romi, nakar so jih na\xc4\x8drtno zadu\xc5\xa1ili v plinskih celicah z motornih izpuhom. V Sobib\xc3\xb3ru je bilo umorjenih vsaj 250.000 ljudi.\n_START_SECTION_\nTabori\xc5\xa1\xc4\x8de\n_START_PARAGRAPH_\nTabori\xc5\xa1\xc4\x8de v Sobib\xc3\xb3ru je bilo zgrajeno kot drugo tabori\xc5\xa1\xc4\x8de akcije Reinhard spomladi 1942, delovati je za\xc4\x8delo maja 1942. Skupaj je imelo pet plinskih celic, v katerih so ljudi pobijali z ogljikovim monoksidom tankovskega motorja. \xc5\xbdrtve so se zadu\xc5\xa1ile v pribli\xc5\xbeno 20 minutah. Do oktobra 1943 so v Sobiboru zaplinili pribli\xc5\xbeno 250.000 Judov in drugih._NEWLINE_Prvi komandant je postal SS - Haupsturmf\xc3\xbchrer Franz Paul Stangl, Avstrijec, ki je bil avgusta preme\xc5\xa1\xc4\x8den v Treblinko, tako da ga je zamenjal SS - Obersturmf\xc3\xbchrer Karl Reichleitner, prav tako Avstrijec. Namestnik komandanta je bil SS - Untersturmf\xc3\xbchrer Johann Niemann._NEWLINE_Samo tabori\xc5\xa1\xc4\x8de se je delilo na tri dele: administrativno, delovno in uni\xc4\x8devalno. Delovnemu tabori\xc5\xa1\xc4\x8du je poveljeval najzloglasnej\xc5\xa1i sobiborski esesovec Avstrijec SS - Oberscharf\xc3\xbchrer Gustav Wagner (v njegovi odsotnosti pa SS - Oberscharf\xc3\xbchrer Karl Frenzel), medtem ko je uni\xc4\x8devalnemu poveljeval SS - Oberscharf\xc3\xbchrer Kurt Bolander. Plinske celice je nadzoroval esesovski narednik Erich Bauer, ki je tudi spu\xc5\xa1\xc4\x8dal plin. Vseh esesovcev je bilo okrog 30, Ukrajincev pa okrog 100 - 120._NEWLINE_Tabori\xc5\xa1\xc4\x8de je bilo obdano z vejevjem zakamuflirano bode\xc4\x8do \xc5\xbeico, stra\xc5\xbenimi stolpi in minskim poljem.\n_START_SECTION_\nJetniki\n_START_PARAGRAPH_\nJetniki so bili izklju\xc4\x8dno samo Judje, ki so morali za pla\xc4\x8dilo dalj\xc5\xa1ega \xc5\xbeivljenja opravljati vsa fizi\xc4\x8dna dela. Jetniki, ki so delali v uni\xc4\x8devalnem delu, so se imenovali Sonderkommando' in so bili strogo lo\xc4\x8deni od drugih. Jetniki so se delili na ve\xc4\x8d delovnih skupin, odvisno od nalog, ki so jih opravljali (sortiranje oblek pobitih, delo za SS ipd.). Skupaj jih je bilo okrog 600. Esesovci so pustili jetni\xc5\xa1ko samoupravo s sistemom kapojev. Vrhovni kapo (oberkapo) je bil vodja vseh zapornikov, ki so mu bili podrejeni kapoji posameznih delovnih skupin. Oberkapoji so s\xc4\x8dasoma postali prav tako sadisti\xc4\x8dni kot SS, npr. kapo Franz od Sonderkommande ali pa oberkapo nem\xc5\xa1ki Jud Berliner, ki so ga nazadnje jetniki sami ubili. Nasledil ga je Poljak Porzczyicki, ki je sodeloval v uporu oktobra 1943._NEWLINE_Najbolj znani zaporniki, ki so tudi objavili spomine, so bili Aleksander Pe\xc4\x8derski, \xc5\xa0lomo Szmajzner (ki je pri\xc5\xa1el v Sobibor \xc5\xbee maja 1942) in Tomas Blatt - Toivi.\n_START_SECTION_\nPo uporu\n_START_PARAGRAPH_\nNacisti so tabori\xc5\xa1\xc4\x8de ukinili in razmontirali vse naprave in hi\xc5\xa1e, na kraju zlo\xc4\x8dina pa zasadili gozd. Danes je v Sobiboru malo sledov, ki bi spominjali na biv\xc5\xa1o uni\xc4\x8devalno tabori\xc5\xa1\xc4\x8de. Sobiborski esesovci so bili preme\xc5\xa1\xc4\x8deni v Trst na ozemlje operacijske cone 'Jadransko primorje' in del njih je deloval tudi na slovenskem ozemlju. 1944 je v boju s slovenskimi partizani \xc5\xbeivljenje izgubil Christian Wirth._NEWLINE_Po vojni so redki pri\xc5\xa1li pred sodi\xc5\xa1\xc4\x8de. Franz Stangl in Gustav Wagner sta emigrirala v Brazilijo, Stangla je odkril Simon Wiesenthal in Brazilija ga je izro\xc4\x8dila ZR Nem\xc4\x8diji, ki je Stangla zaradi zlo\xc4\x8dinov v Treblinki obsodila na dosmrtno je\xc4\x8do, v kateri je 1971 umrl. Wagnerja je prav tako odkril Wiesenthal, toda Brazilici ga niso hoteli izro\xc4\x8diti Nemcem. 1979 je naredil samomor. Tudi Frenzel je dobil dosmrtno je\xc4\x8do, Bolander je pred obsodbo v zaporu naredil samomor. Bauer in kolegi so na sojenjih dobili simboli\xc4\x8dno majhne kazni, nekateri pa sploh nikoli niso stopili pred sodi\xc5\xa1\xc4\x8de."